**Samarbeidsavtale mellom SV, MDG og AP i Nordre Aker for perioden 2019-2023**

Denne avtalen gir prioriteringene og satsingene for arbeidet i bydelsutvalget for perioden 2019-2023. Det erkjennes samtidig at partiene er valgt på egne lokale programmer de vil jobbe for.

**Nordre Aker skal være en grønn, sosial og nytenkende bydel**

● Vi vil søke å være en pilotbydel innenfor bymiljø, klimatiltak, velferdstjenester, samarbeid og digitale tjenester.

● Vi vil skape gode fellesskap i bydelen ved å utvikle bydelens møteplasser.

● Vi vil involvere bydelens innbyggere i politikken ved å være tilgjengelige, og gjennom åpne møter og høringer.

**Den grønne bydelen**

● Nordre Aker skal få sin egen klima- og miljøstrategi, som vil fremme miljøvennlig drift i alle virksomheter og miljøvennlig bydelsutvikling.

● Vi vil styrke kunnskapen om miljøtiltak, friluftsliv, marka, elva og biologisk mangfold.

● Vi vil fortsette med grønne midler.

**Bydelsutvikling**

● Vi vil jobbe for å ruste opp bydelens utemiljøer.

● Nordre Aker skal bli en trafikksikker, sykkelvennlig og gåvennlig bydel, hvor vi jobber opp mot etaten for at veier og fortau blir strødd og brøytet.

● Vi vil legge til rette for beboerparkering og gateregulering der det er behov.

● Vi vil jobbe for trygge skoleveier.

● Vi vil jobbe for å styrke kollektivtilbudet i hele bydelen.

● Partiene vil stå sammen i viktige reguleringssaker og byutviklingssaker i bydelen, for eksempel utredning av Ullevålsalternativet, vern av 20-meterssonen rundt Akerselva og etablering av ny park i Nydalen.

● Vi vil utarbeide kriterier for høringsinnspill i reguleringssaker i bydelen for å ivareta miljøhensyn og beboervennlighet.

**Nordre Aker satser på barn og ungdom**

● Vi vil jobbe for flere og varierte møteplasser for ungdom, og vi vil søke om å etablere en kulturstasjon.

● Vi vil samarbeide tett med frivilligheten i bydelen.

● Vi vil jobbe for å åpne skolenes lokaler for fritidsaktiviteter på kveldstid.

● Vi vil jobbe for å styrke skolehelsetjenesten og det psykiske helsetilbudet for barn og ungdom.

● Vi vil jobbe for at alle barn og ungdommer får mulighet til å delta i fritidsaktiviteter.

● Vi vil sørge for lærlingeplasser i bydelens egne virksomheter.

**Helse**

● Vi vil sikre kontinuitet, kvalitet og medvirkning i hjemmetjenesten.

● Vi vil jobbe videre for å få en tillitsbasert styring av bydelen.

● Vi vil sørge for at alle som har krav på brukerstyrt personlig assistent (BPA) får det.

● Vi vil jobbe for mer bruk av heltid i bydelen og at de som ønsker heltidsstillinger får det. Som et ledd i dette vil vi legge til rette for bedre turnusplanlegging.

**Bedre informasjon til innbyggerne**

I dag er mange tilbud og aktiviteter i bydelen lite kjent. Bedre kjennskap og tilgjengelighet til det som foregår i bydelen vil gjøre det lettere å bli kjent med blant annet fritidsaktiviteter, bibliotekstilbud og utleielokaler.

● Vi vil jobbe for at det utvikles og tilbys digitale tjenester som gjør det mulig å booke lokaler og å få oversikt over aktiviteter.

● Vi vil jobbe for at bydelens digitale tjenester skal utvikles med et tydelig brukerfokus.

**Samarbeid**

Vi vil oppnå intensjonen i avtalen gjennom samarbeid i konkrete saker, i den årlige budsjettbehandlingen og ved budsjettjusteringer gjennom året. I tillegg vil vi jobbe inn mot bystyret og ansvarlig byråd for å fremme disse sakene. Partene vil samarbeide med vårt byråd for å få gjennomslag for tiltak som er viktige for bydelen, og for å realisere ambisjonene til byrådet om en bedre og mer miljøvennlig by.

Partene vil samarbeide om saker som behandles i bydelens politiske organer og gjennomføre årlig budsjettmøte i forkant av budsjettbehandling. Eventuell uenighet om avtalenløses i samtale mellom partene.